text: Skæbnekampe venter ligahold
  17 april 2017 kl. 11.30
  Snart afgøres TM Tønders fremtid i 888-ligaen. I dag spilles den første af de tre kampe, der får afgørende betydning for holdet.
  Tre kampe kommer til at afgøre TM Tønders herreholds fremtid i 888-ligaen. Taber holdet, så er det farvel til ligaen. 
  Derfor er det bydende nødvendigt, at holdet performer i de afgørende tre kampe. Den første spilles mandag aften kl. 19.00 på hjemmebane i Tønder. 
  - Det er vigtigt at komme godt fra start, for vi har hjemmebanefordel, og den skal vi udnytte, siger direktør i TM Tønder Alex Petersen til TV SYD. 
  Aftenens kamp mod Skive er den første af tre kvalifikationskampe. Alt er altså ikke tabt, hvis det går dårligt for holdet mandag aften. Så skal holdet dog vinde de næste to kampe mod rivalerne fra midt- og vestjylland. 
  Direktøren mener godt, at aftenens kamp kan trække publikum til.
  - Ja, jeg forventer, at vi får fulde huse, siger Alex Petersen til TV SYD.
  